**Извод из Одлуке о правима из области социјалне заштите на територији Града Ниша („Службени лист Града Ниша“, бр. 101/12, 96/13, 44/14, 118/18, 18/19, 63/19, 92/20,131/22, 87/23 и 116/23)**

**чланова 4, 29, 35, 43, 45, 46, 53, 64,71, 75,77,78, 86, 87 који се мењају**

**Члан 4. ﻿**

Помоћ у кући обезбеђује се лицима која услед старости, хроничне болести или инвалидитета имају ограничене физичке и психичке способности да задовоље свакодневне основне личне и животне потребе.

Помоћ у кући лицима из става 1. овог члана а која живе сама у домаћинству или са другим лицем неспособним за пружање помоћи, обезбеђује се обављањем неопходних кућних послова и неге у њиховим домаћинствима,пружањем помоћи у набавци прехрамбених и других производа,помоћи у одржавању личне хигијене, хигијене веша и стана,обављања послова ради задовољавања егзистенцијалних потреба, као што је набавка лекова, плаћање рачуна, пружањем услуга медицинског тима (лекара опште праксе, лекара специјалиста, физиотерапеута и медицинских сестара), пружањем занатских услуга (хаузмајстор, фризер,возач и сл.), услуге геронто-домаћице и обављањем и других послова зависно од потреба лица која остварују право на ову услугу.

Помоћ у кући обухвата и допремање хране у стан корисника.

Помоћ у кући из става 2. овог члана пружа Дом здравља Ниш и Центар за социјални рад "Свети Сава" Ниш, а помоћ у кући из става 3. овог члана пружаће Jавна предшколска установа "Пчелица" Ниш.

**Члан 29. ﻿**

Право на смештај у објектима социјалног становања имају социјално угрожене породице и појединци, који су корисници права на новчану социјалну помоћ, по основу неспособности за привређивање, по Закону о социјалној заштити, а који су стамбено угрожени.

Стамбено угроженим сматра се појединац и породица под условом да он или члан његове породице нема стан или породичну стамбену зграду на територији Републике Србије у својини или сусвојини, да не користи друштвени или државни стан по основу закупа, да нема могућности да реши стамбено питање на други начин и да не испуњава услове за смештај у установу социјалне заштите или другу породицу.

Изузетно, право на смештај у објектима из става 1. овог члана имају и социјално угрожене породице и појединци, који су у статусу избеглог лица или су интерно расељена лица са подручја Косова и Метохије, уколико не остварују приходе веће од износа које утврди надлежно тело које образује Градска управа за друштвене делатности за избор ових категорија корисника.

**Члан 35. ﻿**

Објекат за социјално становање има домаћина који је радно способан, а њега одређује, уз сагласност Градскe управe за друштвене делатности и његов рад контролише Центар за социјални рад.

**Члан 43. ﻿**

О наменском коришћењу објекта старају се Градска управа за друштвене делатности и Центар за социјални рад.

**Члан 45. ﻿**

Центар за социјални рад обавештава Градску управу за друштвене делатности, уколико са територије Града Ниша нема лица која остварују право на привремено становање из члана 39. став 1 ове одлуке.

**Члан 46. ﻿**

Градска управа за друштвене делатности, у случају из члана 45. ове одлуке, може да понуди смештај деце и омладине без родитељског старања из других општина у Округу.

Уговором закљученим између Града Ниша и општина из Нишавског округа регулишу се међусобна права и обавезе.

**Члан 53. ﻿**

У циљу организације и координирања добровољног рада, Градска управа за друштвене делатности упућује радно способне појединце, који су у стању социјалне потребе, на добровољни рад у јавно предузеће или установу, односно другог директног или индиректног корисника буџетских средстава.

**Члан 64. ﻿**

На основу спискова из члана 63. ове одлуке Центар за социјални рад на име носиоца права на бесплатан оброк издаје корисничку књижицу и бонове за бесплатан оброк које оверава Градска управа за друштвене делатности.

Корисничка књижица садржи: име и презиме носиоца права, ЈМБГ, адресу становања , број чланова домаћинства, број решења и период важења права.

**Члан 68.**

Право на делимично ослобађање од плаћања комуналних услуга у висини до 1.000,00 динара имају корисници новчане социјалне помоћи по основу радне способности и имаоци социјалних карата као и породице бораца учесника оружаних сукоба деведесетих година на тероторији Града Ниша уколико су ослобођени од плаћања накнаде за утрошену води и изношење смећа.

Право на делимично ослобађање од плаћања комуналних услуга остварују породице бораца учесника оружаних сукоба деведесетих година на територији града Ниша

-са примањима до 47.000,00 динара у износу од 45%

-са примањима од 47.000,00 до 52.000,00 динара у износу од 30%

-са примањима од 52.000,00 до 100.000,00 динара у износу од 5% уколико су ослобођени од плаћања накнаде за испоручену топлотну енергију и накнаде за утрошену воду или изношење смећа.

Сва лица која нису обухваћена ставом 2. члана 68,. а имају статус борца са пребивалиштем или боравиштем за избегла и интерно расељена лица на територији града Ниша , као и породице палих бораца на територији Града Ниша остварују умањење на комуналне услуге за утрошену воду и изношење смећа у износу од 20%.

Уз захтев за делимично ослобађање од комуналних трошкова прилажу се: решење о признавању статуса борца, фотокопије рачуна за пружене услуге и документација потребна за издавање социјалне карте

**Члан 71. ﻿**

Уколико су појединци, који нису сродници обавезни на издржавање сносили трошкове сахране лица из члана 70. ове одлуке имају право на накнаду трошкова сахране у висини трошкова учињених за набавку најнеопходније погребне опреме.

Накнада трошкова сахране утврђује се у висини стварних трошкова учињених за набавку најнеопходније погребне опреме (сандук, покров, крст, пирамида), превоз посмртних остатака и извршену сахрану.

Право на бесплатно сахрањивање или накнаду трошкова утврђује Центар за социјални рад, решењем обавештава Градску управу за органе Града и грађанска стања која издаје налог ЈКП "Горица" да изврши сахрану.

**Члан 75. ﻿**

Захтев за накнаду трошкова за вантелесну оплодњу подноси се Градскoj управи за друштвене делатности.

Право на накнаду трошкова за вантелесну оплодњу може се остварити једном у току календарске године.

Захтев за остваривање права на накнаду трошкова за поступак вантелесне оплодње може се поднети најраније 30 дана од назначеног термина за обављање поступка вантелесне оплодње.

**Члан 77. ﻿**

О праву на накнаду трошкова за вантелесну оплодњу одлучује Градска управа за друштвене делатности.

**Члан 78. ﻿**

Градска управа за друштвене делатности, по спроведеном поступку, доставља решење са потребном финансијском документацијом о оствареном праву на накнаду трошкова за вантелесну оплодњу Градској управи Града Ниша - Секретаријату надлежан за финансије ради преноса средстава.

Уколико се плаћање врши по профактури, Градска управа за финансије извршиће пренос средстава на рачун изабране здравствене установе.

Ако је поступак вантелесне оплодње завршен и подносилац захтева извршио плаћање, Градска управа за финансије рефундираће средства на текући рачун подносиоца захтева.

**Члан 86. ﻿**

О захтевима за остваривање права из ове одлуке одлучује Центар за социјални рад, осим о праву на накнаду трошкова за вантелесну оплодњу о коме одлучује Градска управа за друштвене делатности, и права на дневни боравак о коме одлучује установа у којој се пружа услуга дневног боравка.

По жалбама на решења Центра за социјални рад одлучује Градска управа за друштвене делатности.

По жалбама на решења Градске управе за друштвене делатности одлучује Градско веће Града Ниша.

Жалбе се предају првостепеном органу.

**Члан 87. ﻿**

Градска управа за друштвене делатности врши ревизију решења, Центра за социјални рад, о признавању права из ове одлуке,на начин и по поступку прописаним Законом.